REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/283-14

07. oktobar 2014. godine

B e o g r a d

Z A P I S N I K

OSME SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 03. OKTOBRA 2014. GODINE

Sednica je počela u 12,00 časova.

Sednicom je predsedavala Vesna Marjanović, predsednica Odbora.

Sednici su prisustvovali: Mirjana Andrić, Srđan Dragojević, Vladimir Đukanović, Aleksandra Jerkov, Nenad Milosavljević, Saša Mirković, Ljiljana Nestorović, Sanja Nikolić, Dušica Stojković, Nebojša Tatomir, Milena Turk i Milorad Cvetanović, članovi Odbora.

Sednici je prisustvovao Marko Đurišić (Branka Karavidić), zamenik člana Odbora.

Sednici nisu prisustvovali članovi Odbora Aleksandar Jugović, Mira Petrović i Milan Stevanović, niti njihovi zamenici.

Sednici su prisustvovali Dejan Nikolić, Borislav Stefanović, Zoran Babić i Janko Veselinović, narodni poslanici.

Sednici su prisustvovali predstavnici Ministarstva kulture i informisanja: Saša Mirković, državni sekretar i Dejan Stojanović, rukovodilac Grupe za normativne poslove. Sednici su prisustvovali i predstavnici Regulatornog tela za elektronske medije: Goran Karadžić, predsednik i Goran Petrović, zamenik predsednika.

Na predlog predsednice Odbora usvojen je sledeći dnevni red:

D n e v n i r e d

1. **Razmatranje Izveštaja Republičke radiodifuzne agencije za 2013. godinu;**
2. **Razno.**

Pre prelaska na razmatranje utvrđenog dnevnog reda usvojeni su, bez primedaba, Zapisnik treće sednice Odbora, održane 20. juna 2014. godine, Zapisnik četvrte sednice Odbora, održane 07. jula 2014. godine, Zapisnik šeste sednice Odbora, održane 28. jula 2014. godine i Zapisnik sedme sednice Odbora, održane 31. jula 2014. godine.

Prva tačka dnevnog reda: **Razmatranje Izveštaja Republičke radiodifuzne agencije za 2013. godinu.**

Uvodne napomene povodom ove tačke dnevnog reda izneo je Goran Karadžić, predsednik Regulatornog tela za elektronske medije (RRA). U toku 2013. godine Savet RRA je doneo odluku o raspisivanju dva javna konkursa za izdavanje dozvola za emitovanje televizijskog programa za područje Republike Srbije. Nakon razmatranja konkursne dokumentacije, Savet RRA je doneo odluku da ni jednom učesniku konkursa ne izda dozvolu za emitovanje tv programa. Tokom 2013. godine na drugim konkursima Savet RRA je izdao tri dozvole za regionalne televizije i dve regionalne radio stanice, kao i 12 dozvola za lokalne televizije i 13 lokalnih radio stanica. U 2013. godini RRA je bez javnog konkursa izdala 36 dozvola za rad kablovskih emitera. Takođe, u istom periodu, RRA je oduzeo 21 dozvolu za kablovsko emitovanje tv i radio programa (9 teritorijalnih i 12 kablovskih). Narodnoj skupštini Republike Srbije su predloženi kandidati za novog člana Programskog odbora Radiodifuzne ustanove Srbije a Skupštini AP Vojvodina kandidati za dva člana Programskog odbora Radiodifuzne ustanove Vojvodine. Tokom 2013. godine razmatrani su i usvojeni godišnji izveštaji o načinu ispunjavanja zakonskih i programskih obaveza RTS i RTV za 2012. godinu i razmatran je finansijski i revizorski izveštaj o poslovanju RTV za 2012. godinu, dok je izveštaj RTS razmatran tek 2014. godine (jer je tada dostavljen). RRA je uradio u saradnji sa UNICEF Izveštaj pod nazivom „Zaštita dece i omladine, označavanje sadržaja kod nacionalnih tv emitera i drugi izveštaj „Način i ispunjavanje zakonskih i programskih obaveza komercijalnih emitera u 2012. godini“. RRA vrši kontinuirani nadzor nad programima radijskih i tv emitera, tako da je obrađeno 124.700 časova programa, odnosno dnevno oko 480 časova programa i u toku 2013. godine RRA je izrekao devet mera opomena, dve mere upozorenja i jednu meru privremenog oduzimanja dozvole. Doneto je sedam rešenja o zabrani emitovanja programa bez dozvole (tzv. „pirati“). Podneto je devet krivičnih prijava zbog emitovanja bez dozvole („piratskog“ emitovanja) i 12 predloga za izvršenje zbog dugovanja emitera. RRA je u navedenoj godini postupao po predstavkama (524) i prigovorima (10). Finansijski izveštaj RRA je dobio pozitivno mišljenje eksternog revizora. Realizovani prihodi u 2013. godini su iznosili 371 milion dinara (planirano je 287 miliona dinara) dok su rashodi u odnosu na finansijski plan ostvarili uštedu u iznosu od 22 miliona dinara.

U diskusiji su učestvovali: Aleksandra Jerkov, Milorad Cvetanović, Vladimir Đukanović, Vesna Marjanović, Saša Mirković, Marko Đurišić, Borislav Stefanović, Ljiljana Nestorović, Nebojša Tatomir, Zoran Babić i Dejan Nikolić.

Tokom diskusije čulo se mišljenje da RRA (REM) mora pooštriti kontrolu rada emitera, posebno da li sve vreme ispunjavaju uslove i obaveze na osnovu kojih su dobili dozvolu za rad. RRA (REM) ima obavezu da prati rad emitera i da kontroliše da li oni ispunjavaju programski koncept koji su imali u konkursnoj dokumentaciji koju su podneli prilikom podnošenja dozvole i da li emiteri sa državnom frekvencijom mogu da menjaju uređivačku politiku, odnosno celokupni koncept medija bez dozvole RRA (REM). Ukazano je na nelogičnosti koje se pojavljuju u finansijskom delu izveštaja i na problem da pojedini emiteri, iako su im oduzete dozvole za rad, i dalje nesmetano emituju program. Obzirom da se u javnosti pojavljujuju informacije da neko naređuje vlasnicima privatnih medija da ukinu pojedine emisije i da menjaju programsku šemu, postavljeno je pitanje kakve su nadležnosti RRA u tom slučaju. RRA (REM) treba da reguliše oblast za koju je nadležan, kako niko ne bi uticao na rad privatnih televizija. RRA (REM) mora da ima ima najbolje moguće uslove, koji će biti garant nezavisnosti tog tela. Predloženo je da se uvede praksa da Odbor u budućnosti donosi preporuke i zaključke, koje će Narodna skupština kasnije usvajati, a ne samo da diskutuje o tehničkim aspektima rada ove agencije. Ideja ovog predloga je da se obezbedi nezavisnost RRA (REM). Tokom diskusije izneto je mišljenje država novim Zakonom o digitalizaciji omogući umanjenje nameta emiterima kako bi plaćali manje takse što bi dovelo do izrađivanja kvalitetnijeg programa od strane emitera. Postavljeno je pitanje zašto nije dodeljena frekvencija K5 u 2013. i 2014. godini, na dva raspisana konkursa, iako su se prijavile dve TV stanice, čime država godišnje gubi oko 55 miliona dinara. Imajući u vidu da je analiziran izveštaj o radu javnog servisa RTS za period januar-april 2013. godine, članove Odbora je interesovalo šta je ustanovljeno u tom izveštaju, odnosno na koji su način ispunjene obaveze o objektivnom informisaanju. Kao tri ključna problema, što je svojevremeno navela Verica Barać, navedeno je tokom diskusije su u medijima: netransparentno vlasništvo, ekonomski uticaj države na medije i i problem Javnog servisa, koji treba da bude servis svih građana. Usvajanjem seta medijskih zakona postavljen je osnov za prevazilaženje nekih od problema koji se u izveštaju navode.

Tokom diskusije sednica Odbora je prekinuta u 13,50 časova i nastavljena je u 14,30 časova. Sednica Odbora je prekinuta, jer je je na plenarnom zasedanju Narodne skupštine na dnevnom redu bilo glasanje po tačkama dnevnog reda.

Nakon diskusije, **Odbor je većinom glasova** (7 glasalo za, 2 uzdržana, 3 nije glasalo) **odlučio da usvoji Izveštaj Republičke radiodifuzne agencije za 2013. godinu**.

Druga tačka dnevnog reda – **Razno.**

Vesna Marjanović, predsednica Odbora, obavestila je članove Odbora, da peta sednica Odbora, koja je bila sazvana za 15. jul 2014. godine, a odložena je na zahtev Kolegijuma Narodne skupštine zbog rasprave o Zakonu o radu, treba da bude održana u narednom periodu. Planirana tačka dnevnog reda je Inicijativa za otpis kamate po osnovu dugovanja samostalnih umetnika za doprinose za obavezno socijalno osiguranje. Članovi odbora su obavešteni da je u vezi planirane tačke dnevnog reda stigao i odgovor Poreske uprave.

Vesna Mrjanović je obavestila članove Odbora da će 9. sednicu Odbora sazvati za narednu nedelju.

Sednica je završena u 15,10 časova.

**Sastavni deo ovog Zapisnika čini pisana obrada audio snimka, u skladu sa članom 81. Poslovnika Narodne skupštine.**

SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sanja Pecelj Vesna Marjanović